SKRIFTLIG FORESPØRGSEL E-3151/01

af Luciano Caveri (ELDR) til Kommissionen

(14. november 2001)

Om: Mont Blanc-tunnelen

Frankrigs og Italiens transportministre har fastsat den 15. december som åbningsdag for den fornyede tunnel gennem Mont Blanc og har samtidig meddelt, at der i de følgende uger også vil blive åbnet for tung trafik med ensrettet benyttelse af skiftevis Mont Blanc og Frejus, som om der var tale om som det er blevet nævnt en enkelt tunnel med to tunnelrør. Denne afgørelse har givet anledning til megen kritik omend fra forskellige synspunkter i de berørte alperegioner.

Begge tunneller er delt i to vejbaner, der efter anmodning fra Italien og Frankrig indgår i det transeuropæiske transportnet, og begge tunneller nævnes i hvidbogen om transport, som, selv om den er helt ny, tager det for givet, at de to tunneller gennem Alperne benyttes i begge retninger. Hvordan bedømmer Kommissionen den nyligt trufne fransk-italienske afgørelse i forhold til fællesskabsretten, og anser den det ikke for mere hensigtsmæssigt at overtage det forslag, der har størst tilslutning i Valle d'Aosta, om at træffe foranstaltninger med henblik på en drastisk begrænsning af den tunge vejtrafik?

Svar afgivet på Kommissionens vegne af Loyola de Palacio

(11. januar 2002)

Kommissionen mener, at genåbning af Mont Blanc-tunnellen kun kan lade sig gøre på grundlag af sikkerhedskriterier, og når alle sikkerhedsbetingelser er blevet opfyldt. Kommissionen har dog ikke nogen beføjelse til at give nogen tilladelse forud for genåbningen af Mont Blanc-tunnellen og til specifikke trafikbetingelser. Iværksættelse af arbejdsundersøgelse og verificering af sikkerhedsbetingelser og trafikbetingelser med henblik på genåbning falder udelukkende under de nationale myndigheders kompetence, dvs. de franske og italienske myndigheder. Dette gælder også for både lette og tunge køretøjer.

Den franske og den italienske transportminister, dvs. hr. Gayssot og hr. Lunardi, har hver for sig givet forsikringer om sikkerhed. Betingelserne for genåbningen af tunnellen skulle være nået i december 2001.

Det er vigtigt at understrege, at Kommissionen i hvidbogen om den fælles transportpolitik frem til 2010: De svære valg(1) har meddelt, at den vil foreslå en europæisk forordning om minimumsnormer med henblik på at garantere et højt sikkerhedsniveau for brugerne i vejtunneller og jernbanetunneller. I begyndelsen af 2002 forelægger den derfor et forslag fra Parlamentet og Rådet. Det er hensigten, at forslaget skal dække alle sikkerhedsaspekter, inklusive færdselsbestemmelser.

Kommissionen mener, at den vigtigste prioritet på mellemlang sigt med henblik på at kontrollere landjordstransporten i Alpeområdet, bl.a. i Mont Blanc-området, er så hurtigt som muligt at gennemføre og idriftsætte de to jernbaneakser, der allerede blev defineret i retningslinjerne af 1996 for det transeuropæiske transportnet(2), dvs. aksen Lyon-Turin og Brenner-aksen. Den foreslår endvidere en metode, der bedre afspejler de enkelte transportmåders omkostninger for at lette en bedre modal balance til fordel for de mindre forurenende transportmåder.

(1) KOM(2001) endelig udg.

(2) Europa-Parlamentets og Rådets beslutning nr. 1692/96/EF af 23. juli 1996 om Fællesskabets retningslinjer for udvikling af det transporteuropæiske transportnet, EFT L 228 af 9.9.1996.